Rina Ronja Kari har meldt sig ud af Enhedslisten. Det bekræfter hun over for B.T.

»Jeg kan bekræfte, at jeg har meldt mig ud af Enhedslisten,« siger hun til B.T.

Hun har dog ikke lyst til at sige, hvorfor hun har meldt sig ud.

»Det er min egen private sag,« siger hun.

34-årige Rina Ronja Kari blev valgt til Europaparlamentet 25. maj 2014, men ved valget den 26 maj 2019 mistede Folkebevægelsen mod EU, og dermed Rina Ronja Kari, sit mandat.

Til gengæld kunne Enhedslisten, der for første gang stillede op til EP-valget, sende sin kandidat Nikolai Villumsen til EU.

Efter valgnederlaget valgte Rina Ronja Kari at trække sig som frontfigur for bevægelsen.

»Jeg har egentligt hele tiden tænkt, at når man får sådan et valgnederlag, så giver det rigtig god mening, at det er nogle andre, der skal stå i spidsen,« sagde hun til Ritzau i august.

Rune Lund, Pernille Skipper, Frank Aaen og Sørens Søndergaard deler jubilæumskage ud på Enhedslistens årsmøde i Hafnia-Hallen i Valby i København, lørdag den 5. oktober 2019, fordi det nu er 25 år siden, Enhedslisten kom i Folketinget første gang. . (Foto: Tariq Mikkel Khan/Ritzau Scanpix) Foto: Tariq Mikkel Khan Vis mere Rune Lund, Pernille Skipper, Frank Aaen og Sørens Søndergaard deler jubilæumskage ud på Enhedslistens årsmøde i Hafnia-Hallen i Valby i København, lørdag den 5. oktober 2019, fordi det nu er 25 år siden, Enhedslisten kom i Folketinget første gang. . (Foto: Tariq Mikkel Khan/Ritzau Scanpix) Foto: Tariq Mikkel Khan

På Enhedslistens årsmøde i Hafnia-hallen var Folkebevægelsen Mod EU's exit på dagsordenen.

Flere fremtrædende medlemmer af Enhedslisten fastholdt, at det var en god idé at Enhedslisten stillede op til Europaparlamentet - også selvom det har været medvirkende til at Rina Ronja Kari mistede sin plads i parlamentet.

»Jeg mener ikke, at det var en fejl. Enhedslisten er for første gang nu i Europa-Parlamentet, og det er vanvittig vigtigt. Vi har meget at bidrage med dernede. Jeg havde håbet, at Folkebevægelsen var kommet med, men det er i sidste ende vælgerne, der har afgjort det,« sagde Enhedslistens politiske ordfører Pernille Skipper ifølge Altinget.

Rina Ronja Kari arbejder nu med grøn omstilling som Public Affairs-konsulent hos den erhvervsdrivende fond Dansk Standard, der sikrer at danske virksomheder og organisationer får størst mulig værdi af internationale standarder og standardisering.